V Ý Z V A
NA PREDLOŽENIE ŽIADOSTÍ O POSKYTNUTIE FINANČNÝCH PROSTRIEDKOV NA ROZVOJOVÝ PROJEKT MINISTERSTVA ŠKOLSTVA, VEDY, VÝSKUMU A ŠPORTU SLOVENSKEJ REPUBLIKY
pre oblasť zdravého životného štýlu 
zdravie na tanieri 2018
Ministerstvo školstva, vedy, výskumu a športu Slovenskej republiky (ďalej len „ministerstvo“) oznamuje, že v roku 2018 bude prideľovať účelovo viazané finančné prostriedky na financovanie rozvojového projektu v oblasti zdravého životného štýlu s názvom „Zdravie na tanieri 2018“ vo výške 197 500  EUR
1.	Cieľ
Prevencia obezity
-	motiváciou detí a žiakov k zmene stravovacích návykov sprievodnými výchovno-vzdelávacími aktivitami smerujúcimi k zdravšej voľbe regionálnych potravín v škole „SMART REGIONAL CATERING“ (napr. nadobudnutím základných pracovných zručností, rozvíjaním myslenia a uplatňovaním kreatívnosti v rámci tematického celku ekonomika domácnosti vo vyučovacom predmete Technika v základných školách a regionálna gastronómia a marketing v rámci odbornej praxe žiakov stredných škôl), 

-	s podporou školského prostredia s marketingovými nástrojmi na predaj potravín vhodných pre deti (napr. zdravšie bufety, „SMART FOOD AUTOMAT, SMART FRUIT AUTOMAT“ s nápojmi a  s potravinami s nižším obsahom pridaného cukru, s potravinami bez pridanej soli a vysokým obsahom tukov a ambulantným predajom regionálneho ovocia a regionálnej zeleniny prostredníctvom automatov,

-	vhodným prostredím v škole pre správny pitný režim na  tému „Moje aqua video“ alebo „Moje aqua selfie“.
2.	Okruh oprávnených žiadateľov
-	obec ako zriaďovateľ základnej školy podľa §6 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov,
-	samosprávny kraj ako zriaďovateľ strednej školy podľa §9 ods. 1  zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov. 
Žiadosť predkladá oprávnený žiadateľ v štruktúre podľa vzoru zverejnenom na webovom sídle ministerstva. 
3.	Výberové kritériá 
Ministerstvo poskytne žiadateľovi finančné prostriedky na realizáciu aktivity podľa:

☒	prínosu aktivít prevencie obezity detí a žiakov s dôrazom na zmenu stravovacích návykov a vytváranie zdravého prostredia v školách	30%	
☒	aktívnej účasti a zapojenia žiakov, zamestnancov a odborníkov v oblasti prevencie zdravia pri riešení a podpore projektu	10%	
☒	efektívnosť nákladov projektu 	10%	
☒	spoluúčasti zriaďovateľa minimálne 10%	10%	
☒	regionálneho charakteru projektu	10%	
☒	originality a udržateľnosti projektu 	30%	

Ministerstvo poskytne žiadateľovi finančné prostriedky v rámci projektu podľa kritérií, ktoré budú pri hodnotení žiadostí uplatňované s dôrazom na jednotlivé špecifiká. Podporené budú žiadosti, ktoré dosiahnu minimálne 85 %.
Účel použitia finančných prostriedkov:
-	nákup strojov, prístrojov, techniky, interiérového vybavenia,  náradia najmä pre výučbu tematického celku ekonomika domácnosti vo vyučovacom predmete Technika v základných školách a regionálna gastronómia a marketing v rámci odbornej praxe žiakov (napr. varná technológia, chladiarenská technológia, interiérové vybavenie a iné.),
-	rekonštrukcia a modernizácia priestorov školy, vrátane projektovej dokumentácie a modernizácie zariadení pre účely zdravého doplnkového stravovania žiakov a zdravého pitného režimu v škole.

Finančné prostriedky nemožno použiť na 
a) úhradu záväzkov z predchádzajúcich rozpočtových rokov, 
b) refundáciu výdavkov uhradených v predchádzajúcich rozpočtových rokoch, 
c) dary, občerstvenie, pohonné hmoty, 
d) na splácanie úverov, pôžičiek a úrokov z prijatých úverov a pôžičiek,
e) na bežné výdavky

Finančné prostriedky nemožno poskytnúť žiadateľovi, ak 
a)	nemá vysporiadané finančné vzťahy so štátnym rozpočtom, 
b)	neporušil zákaz nelegálnej práce a nelegálneho zamestnávania podľa osobitného predpisu, 
c)	má evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie. 

4.	Trvanie aktivity
Od 1. mája 2018 do 30. novembra 2018
5.	Výška finančných prostriedkov určených na zverejnenú výzvu je  197 500 € na kapitálové výdavky (podrobnosti ku KV viď. v Metodickom usmernení Ministerstva financií Slovenskej republiky č. MF/010175/2004-42 zo dňa 8. decembra 2004 znení neskorších predpisov. 
6.	Najvyššia a najnižšia suma finančných prostriedkov pre účely tejto výzvy na jedného žiadateľa (na jednu školu).
Najvyššia suma finančných prostriedkov z rozpočtu MŠVV a Š SR na jedného žiadateľa (na jednu školu) je: 10 000, €
Najnižšia suma finančných prostriedkov z rozpočtu MŠVV a Š SR na jedného žiadateľa (na jednu školu)  je: 3 500, € 
Požadovanú výšku finančných prostriedkov uvedie žiadateľ v eurách (nie v centoch).
7.	Výška spoluúčasti žiadateľa na uskutočňovanie aktivity
Výška spoluúčasti žiadateľa (na jednu školu) je 10 % z poskytnutej výšky finančných prostriedkov (napr. poskytnutá výška finančných prostriedkov MŠVVaŠ SR na projekt je vo výške 7 000, €; spoluúčasť je najmenej 700, €, celkové náklady na projekt sú 7 700, € ). 
8.	Predkladanie žiadostí a časový harmonogram vyhodnocovania žiadosti
Žiadosť predkladá žiadateľ pre jednotlivé školy písomne na formulári s názvom „Žiadosť“ (vrátane príloh) poštou do 10. mája  2018 prostredníctvom príslušného okresného úradu v sídle kraja s označením na obálke: „ZDRAVIE NA TANIERI 2018“. Žiadosti, ktoré spĺňajú požadované kritériá, zašle OŠ sekcii regionálneho školstva ministerstva v lehote do 24. mája 2018.
Vzor žiadosti je k dispozícii na webovom sídle ministerstva www.minedu.sk v časti „Rozvojové projekty v regionálnom školstve“  
Pri predložení žiadosti je rozhodujúci dátum na poštovej pečiatke. 
Žiadosti doručené pred zverejnením tejto výzvy ministerstvo nebude akceptovať. 
Žiadosti doručené po stanovenom termíne komisia nebude posudzovať. 

Každý žiadateľ (zriaďovateľ) predkladá len jednu žiadosť. Žiadateľ, ktorý plánuje využitie finančných prostriedkov rozvojového projektu  pre viaceré školy, uvedie podklady v žiadosti osobitne za každú školu a každý druh požiadavky.
9.	Požadované údaje a náležitosti žiadosti o poskytnutie finančných prostriedkov:
Identifikačné údaje o žiadateľovi:
1.	názov  žiadateľa 
2.	adresa sídla žiadateľa
3.	identifikačné číslo žiadateľa 
4.	meno, priezvisko a akademický titul štatutárneho orgánu žiadateľa a meno a priezvisko, e-mailová adresa a telefonický kontakt na osobu, ktorá žiadosť spracovala 

Identifikačné údaje školy pre ktorú sa finančné prostriedky žiadajú 
1.	názov školy 
2.	 adresa sídla školy 
3.	 Identifikačné číslo organizácie školy 
5.	 meno, priezvisko kontaktnej osoby, tel. a e-mailový kontakt.

Žiadosť ďalej obsahuje:
a)	účel poskytnutia finančných prostriedkov v súlade s odsekom 1 „Cieľ“ 
b)	charakteristiku uskutočňovanej aktivity
c)	termín a miesto uskutočnenia aktivity
d)	počet osôb, ktoré aktivitu zabezpečujú a počet osôb, pre ktoré sa aktivita uskutočňuje
e)	časový harmonogram uskutočňovania aktivity
f)	analýzu finančného zabezpečenia uskutočňovania aktivity
g)	uvedenie skutočnosti, či má žiadateľ/realizátor na uvedenú aktivitu poskytnutý
finančný príspevok od iného subjektu verejnej správy a v akej výške
h)	súhlas žiadateľa so zhromažďovaním, spracovaním a zverejňovaním poskytnutých 
údajov.
Prílohy žiadosti:
a)	☒rozpis rozpočtu – finančná tabuľka s popisom k jednotlivým finančným položkám,
b)	☒ prehlásenie žiadateľa o spoluúčasti podľa prílohy k žiadosti.

10.	Posúdenie a vyhodnotenie žiadostí
Posúdenie a vyhodnotenie žiadostí o poskytnutie finančných prostriedkov na rozvojový projekt vykoná komisia. 
Na základe návrhu komisie o poskytnutí finančných prostriedkov na rozvojový projekt ministerstvo schváli žiadateľovi konkrétny objem finančných prostriedkov.
Ministerstvo zverejní výsledky výberu žiadostí na webovom sídle do 30 dní od rozhodnutia ministra o výške poskytnutých finančných prostriedkov.
11.	Spôsob odstraňovania formálnych nedostatkov žiadosti
Ak žiadateľ neuvedie vo svojej žiadosti všetky požadované údaje alebo nepredloží všetky požadované dokumenty v príslušnej forme, ministerstvo ho e-mailovou poštou vyzve na ich doplnenie. Lehota na odstránenie uvedených formálnych nedostatkov je 5 pracovných dní a začína plynúť odo dňa doručenia požiadavky ministerstva na doplnenie požadovaných údajov alebo predloženie chýbajúcich dokumentov žiadateľovi. 
Za formálne nedostatky sa považujú chýbajúci, podpis a pečiatka. 
Žiadateľa, ktorý v stanovenej lehote neodstráni formálne nedostatky, vyradí komisia zo zoznamu žiadateľov a jeho žiadosť sa nebude posudzovať.
12.	Podmienky na použitie a zúčtovanie finančných prostriedkov
Z finančných prostriedkov na rozvojový projekt je možné hradiť aj náklady na projektovú činnosť (rozpočtová pol. 716).
Finančné prostriedky na realizáciu rozvojového projektu sa poskytujú žiadateľovi prostredníctvom Okresných úradov v sídle kraja. Ak je žiadateľom, vyšší územný celok finančné prostriedky sa poskytujú prostredníctvom ministerstva. Poskytnuté finančné prostriedky (KV) budú zúčtované prostredníctvom Okresných úradov v sídle kraja po zrealizovaní rozvojového projektu, na ktorý boli poskytnuté podľa pokynu poskytovateľa.
K zúčtovaniu je potrebné predložiť kópie všetkých účtovných dokladov, ktoré predstavujú čerpanie finančných prostriedkov poskytnutých zo ŠR a z rozpočtu zriaďovateľa.
Podľa zákona č. 357/2015 Z.z. o finančnej kontrole a audite a zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je Okresný úrad v sídle kraja povinný skontrolovať vyúčtovanie použitia finančných prostriedkov v súlade s ich rozpisom. Žiadateľ je povinný pridelené finančné prostriedky použiť výlučne len na zabezpečenie cieľa projektu, na ktorý sa finančné prostriedky poskytli, a podľa predloženého rozpisu rozpočtu rozvojového projektu odsúhlaseného výberovou komisiou.
Ak zo zúčtovania vyplynie povinnosť vrátiť finančné prostriedky do ŠR, potom vratky nepoužitých finančných prostriedkov sa uvádzajú v eurách.

Termín zúčtovania poskytnutých finančných prostriedkov je najneskôr do 15. decembra 2018.
Poznámka: Kontaktná osoba a e-mail na konzultácie vo veci predkladania žiadostí:
Mgr. Jana Gers  +421 2 59374 305 a Ing. Silvia Tokárová, 
e-mail: jana.gers@minedu.sk a silvia.tokarova@minedu.sk

Ministerstvo má právo vykonať kontrolu použitia finančných prostriedkov priamo na mieste. Kontrolu môžu vykonať členovia komisie alebo iné osoby na základe poverenia ministra školstva na podnet predsedu komisie.

V Bratislave, ............... 2018			

							JUDr. Mgr. Martina Lubyová, PhD. 
						 ministerka školstva, vedy, výskumu a športu SR